אריך לסינג

אריך לסינג (בלועזית: Erich Lessing; 13 ביולי 1923 – 29 באוגוסט 2018) היה צלם עיתונות יהודי-אוסטרי, חבר סוכנות הצילום מגנום, שהתפרסם בתיעודו את אירופה שלאחר מלחמת העולם השנייה, במיוחד במדינות הקומוניסטיות. בשנות ה-60 וה-70 יצר סדרה של ספרי צילום המתעדים את תרבויות העולם העתיק, ארץ ישראל, התנ"ך, המיתולוגיה היוונית, וכן מוזיאונים חשובים בעולם. ספריו פורסמו בשפות אירופיות רבות.

 ביוגרפיה 
לסינג נולד בווינה, אוסטריה למשפחה יהודית; אביו היה רופא שיניים ואמו פסנתרנית קונצרטים. הוא גדל ב-Ludo-Hartmann-Hof, קומפלקס מגורים ציבורי ברובע השמיני של וינה, ולמד בגימנסיה המקומית. את המצלמה הראשונה שלו קיבל כמתנה לבר המצווה בשנת 1936, אך כדבריו לא חשב על צילום כמקצוע, "כי נער יהודי בווינה יכול להיות רק רופא או עורך דין" ב-1939, בעקבות עליית הנאצים לשלטון, ולאחר ליל הבדולח, היגר לסינג לארץ ישראל במסגרת עליית הנוער. הוא הגיע לחיפה ב-31 בדצמבר 1939 בעוד משפחתו שנותרה בווינה נרצחה בשואה. אמו וסבתו נספו בטרזיינשטט ובאושוויץ.

בארץ למד רדיו והנדסת חשמל, עבד בקיבוץ נוה איתן והיה נהג מונית בחיפה, ולבסוף הפך את תחביבו לצילום למקצוע. 

במהלך מלחמת העולם השנייה שירת כצלם בצבא הבריטי במסגרת הדיוויזיה המוטסת השישית.

 קריירה 
ב-1947 חזר לאוסטריה, שם פגש את אשתו הראשונה, טראודל (גרטרוד) ויגליצקי, עיתונאית בסוכנות Associated Press, אותה נשא לאישה באותה שנה. באמצעותה החל לעבוד כצלם עיתונות עבור הסוכנות עד 1949. בשנת 1951 ייסד, יחד עם אנרי קרטייה ברסון, את סוכנות הצילום הבין-לאומית מגנום והפך לחבר מלא ב-1955. תצלומיו פורסמו במגזינים בין-לאומיים כמו Life, Paris Match וטיים מגזין, והוא התמקד בעיקר בתיעוד פוליטי במזרח אירופה.

בין תצלומיו הבולטים: צילום חתימת הסכם המדינה האוסטרית ב-15 במאי 1955, בו נראים לאופולד פיגל והשרים הזרים על מרפסת ארמון בלוודר בווינה; ותיעוד המרד ההונגרי ב-1956. הוא גם צילם אישים בולטים כמו קונראד אדנאואר, ניקיטה חרושצ'וב, דוויט אייזנהאוואר ושארל דה גול.

עמיתו במגנום, ברונו ברבה, אמר כי תצלומי המהפכה ההונגרית נצפו ברחבי העולם. פחות מוכרים, אך לא פחות מרשימים, הם הצילומים שצילם בפולין בשנות החמישים. "אריך לסינג חקר את נושא הכוח – בין אם דתי ובין אם חילוני – ותיעד את השפעתו, הן על מי שמפעילים אותו והן על מי שכפופים לו".

משנת 1957 התגורר לסינג עם משפחתו בווינה. הוא גם עבד כצלם סטילס לסרטים מפורסמים כמו "צלילי המוסיקה", "זורבה היווני" ו"מובי דיק".

במהלך הקריירה שלו, לסינג פרסם כ-60 ספרים, רבים מהם עוסקים בהיסטוריה, אמנות ומדע. ב-2013 תרם כ-60,000 מתצלומיו לספרייה הלאומית של אוסטריה.

 הוראה ופעילות ציבורית 
לסינג לימד צילום במוסדות שונים, כולל בארל, בביאנלה בוונציה, באקדמיה לקיץ בזלצבורג ובאקדמיה לאמנויות שימושיות בווינה. הוא היה חבר כבוד בבית האמנים הווינאי.

 תערוכות בישראל 
2001 – אריך לסינג – חמישים שנות צילום. בתיאטרון ירושלים. צילומים פוליטיים בשחור לבן של הצלם והעיתונאי האוסטרי אריך לסינג. הצילומים מתעדים אישים ואירועים בולטים משנות החמישים ועד ימינו.

2002 – אריך לסינג, תצלומים. במוזיאון הפתוח לצילום בתל חי.

 משפחה 
לסינג היה נשוי לטראודל עד מותה ב-2016. לזוג נולדו שלושה ילדים: דניאלה אורשיץ, מנהלת קשרי האיחוד האירופי בעיריית וינה, אדם לסינג וחנה לסינג, המכהנת כמזכ"לית הקרן הלאומית של אוסטריה לקורבנות הנאציזם. לאחר מכן נישא לרנה קרונפוס-לסינג, פסיכותרפיסטית.

לסינג נפטר בווינה ב-29 באוגוסט 2018, בגיל 95.

 פרסים והוקרה (מבחר) 
 מדליית מועדון המעצבים האמריקאי על תיעוד המרד ההונגרי, 1957
 Prix Nadar על ספרו "האודיסאה", 1967
 פרס ד"ר קרל רנר לעיתונאות, 1970
 פרס העיר וינה לאמנות פלסטית, 1976
 פרס המדינה לצילום אמנותי של הרפובליקה האוסטרית, 1997
 צלב הכבוד לאמנות ומדע מדרגה ראשונה של הרפובליקה האוסטרית, 2013
 מדליית הזיכרון אימרה נאג' של הרפובליקה ההונגרית
 אות הכבוד הזהוב של מדינת שטיריה
 אות הכבוד הכסוף של עיריית וינה

 ספרים (מבחר) 
 Revolution in Hungary: The 1956 Budapest Uprising, תיעוד מצולם של המרד ההונגרי בשנת 1956, בשיתוף עם ג'ורג' קונראד. הוצאת כריסטיאן בראנדשטטר, וינה 2006 
 The Voyages of Ulysses: A Photographic Interpretation of Homer's Classic,פרשנות מצולמת לאודיסיאה של הומרוס, שפורסמה לראשונה ב-1965.
 Pompeii, ספר המציג תצלומים של העיר הרומית פומפיי, שפורסם ב-1996.
 The Bible: A Pictorial History, היסטוריה מצולמת של התנ"ך, בשיתוף עם קלאוס ווסטרמן, שפורסמה ב-1977.
 Herbert von Karajan, ביוגרפיה מצולמת של המנצח הרברט פון קאראיין, שפורסמה ב-2008. הוצאת בלו, וינה 2008, 
 Das Heilige Land, ספר המציג תצלומים של ארץ הקודש, שפורסם ב-1987.
 Griechische Sagen, ספר המתאר מיתולוגיה יוונית באמצעות תצלומים, שפורסם ב-1990.
 From Liberation to Liberty: An Austrian Photo Album, 1945–1960, אלבום תצלומים המתעד את אוסטריה לאחר מלחמת העולם השנייה. אריך לסינג, מיכאל גהלר, הוצאת טירוליה, אינסברוק 2014, 
 Die Bibel – Die Geschichte Israels und seines Glaubens, ספר המתאר את ההיסטוריה של ישראל ואמונתה, שפורסם ב-1969.
 Femmes, mythologies, שיתוף פעולה עם פיליפ סולרס, המתמקד בדימויים נשיים ובמיתולוגיה.
 Discoverers of Space: A Pictorial Narration, ספר מצולם על מגלי החלל. הוצאת הרדר אנד הרדר 1969,  
 Vom Festhalten der Zeit: Reportage-Fotografie 1948–1973, על תפיסת הזמן: צילום עיתונאי 1948–1973, אריך לסינג, אליסטר קרופורד, הוצאת כריסטיאן בראנדשטטר, וינה 2002 
 Joseph Haydn und seine Zeit in Bildern. יוזף היידן ותקופתו בתמונות, הוצאת לזתק, וינה 2009, 
 Hallstatt: Bilder aus der Frühzeit Europas, האלשטאט – תמונות מראשית אירופה, הוצאת יוגנד אונד פולק, וינה 1980 
 Anderswo במקום אחר, הוצאת נימבוס, ואדנסוויל 2014 

 קישורים חיצוניים 


 אודות אריך לסינג באתר austria-forum.org 
 ריאיון אישי עם אריך לסינג באתר austria-forum 



 הערות שוליים 

קטגוריה:עולים בעליית הנוער
קטגוריה:ישראלים ילידי אוסטריה
קטגוריה:יהודים בצבא הבריטי במלחמת העולם השנייה
קטגוריה:צלמי סוכנות מגנום
קטגוריה:צלמים ישראלים
קטגוריה:צלמי עיתונות יהודים
קטגוריה:צלמי עיתונות
קטגוריה:צלמי מלחמה
קטגוריה:ישראלים שנולדו ב-1923
קטגוריה:ישראלים שנפטרו ב-2018